1.Uvod

Direktivom 2009/81/EZ (Direktiva) propisuju se pravila za dodjelu javnih ugovora u području obrane i sigurnosti u postupcima konkurentnog nadmetanja na temelju načela transparentnosti i jednakog tretmana.

U ovom se izvješću čija se izrada zahtijeva u skladu s člankom 73. stavkom 2. Direktive opisuju glavni nalazi revizije njezine provedbe te se iznose prijedlozi za daljnje djelovanje na temelju tih nalaza. Popratni radni dokument službi Komisije (SWD) sadržava detaljnu ocjenu Direktive.

Revizijom se procjenjuje funkcioniranje Direktive i njezin utjecaj na tržište obrane i industrijsku bazu u mjeri u kojoj je to moguće uzimajući u obzir kratko razdoblje koje je prošlo od roka za prenošenje i još kraće razdoblje koje je prošlo od prenošenja koje su provele države članice. Temelji se na sljedećim glavnim izvorima: bazi podataka Dnevnika elektroničkih natječaja (SL/TED), internetskom javnom savjetovanju i savjetodavnim sastancima s državama članicama i dionicima, podacima Eurostata i bazi podatka o obrani IHS-a Jane’s.

2.Pozadina

Glavni konkretni problem koji je doveo do prijedloga Komisije, a zatim do donošenja Direktive 2009. godine jest to što su države članice iz pravila EU-a o javnoj nabavi gotovo automatski izuzele nabavu vojne opreme, osobito na temelju članka 296. stavka 1. točke (b) UEZ-a (sada članak 346. stavak 1. točka (b) UFEU-a). Tada se smatralo da je glavni uzrok problema taj što pravilima EU-a o javnoj nabavi nisu u obzir uzete određene potrebe nabave osjetljive prirode u području obrane i sigurnosti.

Tijekom razdoblja 2011. – 2015. ukupna vrijednost rashoda za nabavu u području obrane 28 država članica EU-a i zemalja EGP-a iznosila je od 81 do 82 milijarde EUR godišnje. Glavni cilj Direktive jest osigurati da se nabava osjetljive prirode u području obrane i sigurnosti na tom tržištu provede u skladu s pravilima EU-a koja se temelje na nadmetanju, transparentnosti i jednakom tretmanu. Direktivom se to nastoji ostvariti osiguravanjem pravila prilagođenih za takvu nabavu te time primjenu izuzeća, posebno onih na temelju članka 346. UFEU-a, ograničiti samo na iznimne slučajeve. Na taj se način Direktivom nastoji podržati uspostavljanje otvorenog i konkurentnog europskog tržišta obrambene opreme (EDEM) te jačati konkurentnost europske obrambene tehnološke i industrijske baze (EDTIB).

3.Provedba

3.1.Prenošenje

Općenito gledajući, prenošenje Direktive u državama članicama znatno je kasnilo. Rok je bio 21. kolovoza 2011. Samo su tri države članice do tog datum izvijestile o potpunom prenošenju. Do ožujka 2012. to je učinilo 19 država članica. Do svibnja 2013. sve su države članice dovršile prenošenje.

Komisija nije pronašla ključne probleme u pogledu usklađenosti nacionalnih mjera za prenošenje s Direktivom, tj. ne postoje problemi kojima bi se ugrozilo cjelokupno funkcioniranje Direktive. Međutim, potrebno je razjasniti određena pitanja za ograničen broj odredaba Direktive.

Prije donošenja Direktive 18 država članica sustavno je održavalo propise o prebijanju (tj. za sve ugovore ili ugovore iznad određene vrijednosti) kojima se traži kompenzacija od inozemnih dobavljača kada se od njih nabavlja obrambena oprema. Ti su propisi bili očito neusklađeni s ugovorima EU-a i s ispravnim prenošenjem i primjenom Direktive. Države članice ukinule su ili revidirale svoje propise o prebijanju. Preostali propisi propisuju da se prebijanje / industrijski povrat može zahtijevati samo nakon detaljne analize svakog slučaja ako se ispune uvjeti članka 346. UFEU-a. Međutim, i dalje je otvoreno pitanje o tome kako osigurati da se u konkretnoj nabavnoj praksi primjena zahtjeva za prebijanje / industrijski povrat uskladi sa strogim uvjetima za primjenu članka 346. UFEU-a.

3.2.Primjena Direktive

Nakon stupanja na snagu Direktiva se počela odmah primjenjivati i bio je vidljiv jasan uzlazni trend. Od prenošenja Direktive u državama članicama vrijednost sklopljenih ugovora u području obrane i sigurnosti na temelju Direktive porasla je za više od deset puta. Ukupna vrijednost ugovora u području obrane i sigurnosti sklopljenih u skladu s Direktivom u razdoblju 2011. – 2015. iznosila je približno 30,85 milijardi EUR. Ugovori o nabavi u području obrane i sigurnosti sklopljeni su i u skladu s direktivama o javnoj nabavi u vrijednosti od dodatnih 8 milijardi EUR. Stoga je ukupna vrijednost ugovora sklopljenih u skladu s pravilima o nabavi EU-a u razdoblju 2011. – 2015. iznosila približno 39 milijardi EUR.

Međutim, primjena Direktive u državama članicama i dalje je nejednaka. Ugovori koje su dodijelila nadležna tijela UK-a činili su više od polovine vrijednosti ugovora sklopljenih u skladu s Direktivom u petogodišnjem razdoblju revizije (približno 17 milijardi EUR). Slijedile su Francuska, Poljska, Njemačka i Italija koje su među državama članicama s najvećim rashodima za nabavu u području obrane. U razdoblju 2011. – 2015. javni naručitelji iz šest država članica nisu objavili nijednu obavijest o sklopljenom ugovoru u skladu Direktivom, a riječ je o: Cipru, Grčkoj, Irskoj, Malti, Luksemburgu i Španjolskoj. Razlike u državama članicama jednako su tako velike i kada se vrijednost ugovora sklopljenih u skladu s Direktivom usporedi s dostupnim proračunima (rashodi za nabavu u području obrane). Taj pokazatelj ukazuje na razlike u rasponu od, primjerice, Litve (38,4 %), Slovačke (36,4 %), UK-a (17,7 %), Francuske (10,3 %), do Nizozemske (1,3 %), Švedske i Austrije (1 %).

U pogledu postupaka važno je napomenuti da su postupci koji su se prethodno oglašavali i pozivali na nadmetanje činili 60 % ukupnog broja obavijesti o sklopljenom ugovoru i 76 % ukupne vrijednosti. Pregovarački postupak bez objave poziva na nadmetanje činio je 38 % i 23 %.

Procjene o raspodjeli ugovora u području obrane i sigurnosti pokazuju da je većina nobava bila u području obrane. Ugovori osjetljive prirode u području sigurnosti činili su samo 7 % ukupnog broja obavijesti i 3 % njihove vrijednosti.

4.Ishod ocjenjivanja

Ocjenjivanje Direktive provedeno je u odnosu na pet kriterija: djelotvornost, učinkovitost, relevantnost, usklađenost i dodanu vrijednost EU-a.